Dan Jørgensen (S), 2014-03-11:
Jeg er stadig der, hvor jeg, når nogle siger ministeren, vender mig om for at se: Kommer han der?
Tak for en rigtig god debat.
Jeg har selvfølgelig en del kritiske bemærkninger til de forslag, der er kommet om muligheden for sanktioner, først og fremmest at jeg synes, det er forholdsvis ugennemtænkt i forhold til indtjeningsmuligheder og potentielle jobs, det vil koste den danske forarbejdningsindustri.
Jeg har fuld forståelse for, hvis Venstre ikke har lyst til at indlede en lang debat om det, og den behøver vi sådan set heller ikke at tage.
Men jeg vil bare sige, at hvis vi skal diskutere det videre i dybden, vil det i hvert fald nok være formålstjenligt, hvis Venstre ville fremlægge nogle tal for, hvor mange jobs de mener de er villige til at tabe i den industri, for at vi måske på sigt kan lægge et pres og vinde nogle job tilbage et andet sted.
Det er klart, at det vil være meget alvorligt.
Både Danish Seafood Association og de danske fiskemelsfabrikker har oplyst Fødevareministeriet om, at deres branche vil blive ramt særdeles hårdt, hvis vi laver sanktioner.
Så hvis man kommer med et forslag, som formentlig kommer til at koste nogle mennesker deres job, er det vel på sin plads, at man lige redegør for, i hvor lang tid man mener at man er villig til at betale den pris, hvor mange mennesker det handler om, og hvorfor de mennesker skal holde for.
Det synes jeg at man skylder dem og os.
Derudover vil jeg også godt have at vide, efter hvilken hjemmel man har tænkt sig at sådan nogle sanktioner skal foretages.
Så vidt jeg kan se, findes der ikke hjemmel til den type sanktioner i den her type sager.
Vi skal huske, at Norge ikke gør noget ulovligt.
Det er klart, at vi synes, det er kritisabelt, at der ikke er nået frem til en aftale, men det er jo ikke ulovligt, og derfor vil sanktioner ikke være muligt.
Men jeg venter spændt på at høre, hvilken hjemmel man mener at man har.
Jeg kan også godt forstå, hvis man vil tage den diskussion en anden dag.
Det er bare for at redegøre for, hvorfor jeg har nogle spørgsmål, som jeg i givet fald skulle have svar på, hvis vi skulle gå videre ad det spor.
Lad mig i stedet prøve at være lidt mere konstruktiv, også i den ånd, som hr. René Christensen har lagt for dagen, og sige, at vi jo egentlig er enige så langt som til at sige, at det her er ekstremt alvorligt for de danske fiskere.
Alle her ved jo, at det er EU og Norge, der forhandler direkte, og at de muligheder, jeg som minister har for at påvirke det, derfor er begrænset til at prøve på at lægge pres gennem de kanaler, som jeg nu har adgang til – medmindre man altså vil gå sanktionsvejen.
Som sagt tager jeg gerne den debat yderligere.
Jeg tror måske bare ikke, at det så meget er i oppositionens interesse at gå videre ad det spor, men lad os tage den diskussion, hvis man insisterer på det.
Jeg har flere gange haft møder direkte med kommissæren; jeg har skrevet, og der er embedsapparatet.
Der var et telefonmøde før jul med den norske minister og et personligt møde med den norske minister; der er igen skrevet brev til den norske minister.
Der er ikke nogen af de involverede partere, som ikke i allerhøjeste grad er klar over, hvor alvorligt vi synes at det her er.
Nu blev der sagt nogle pæne ord om mine muligheder for at øve indflydelse i EU-systemet.
Det vil jeg da prøve på at leve op til.
Det, jeg i hvert fald kan sige, er, at hvis man i den her situation, hvor der ikke er hjemmel til det, sendte mig til Bruxelles med et bundet mandat om, at jeg skulle bede EU's fiskerikommissær om at indlede arbejdet med sanktioner mod Norge, ville det næppe øge Danmarks muligheder for at få indflydelse i den her sag.
Det ville det næppe.
Det ville blive betragtet som ekstremt useriøst.
Lad os så sige rent teoretisk, at der faktisk var hjemmel til det, at det faktisk kunne gennemføres – det er meget teoretisk, men lad os sige det – hvad skulle vi så sige til den danske fiskeforarbejdningsindustri?
Hvad skulle vi sige til de mennesker, der så ville miste deres job på grund af sådan en handelskrig?
Det ville være yderst uforsvarligt.
Så lad os lægge det til side og så sige: Okay, hvad gør vi nu for at komme frem?
I morgen genoptages forhandlingerne.
Uanset om vi har en aftale eller ikke har en aftale, er det klart, at så skal der tages skridt derefter.
Hvis vi har en aftale, handler de skridt om, hvordan vi kan undgå at komme i sådan en situation igen.
De forslag, oppositionen har lagt frem, synes jeg sådan set ikke er særlig ambitiøse, for de handler jo ikke om at åbne, og det er jo det, vi vil.
Vi vil åbne helt for norsk farvand.
Det er jo det, vi hellere skal gøre, så jeg har lidt svært ved at se, hvorfor oppositionen skulle pålægge mig at arbejde for noget, som er dårligere end det, vi arbejder efter nu.
Men lad os diskutere, om der er løsningsmuligheder for B-scenarier, hvis ikke vi får A-scenarier osv.
Det vil jeg faktisk gerne diskutere med jer, så derfor vil jeg gerne tilbyde jer at komme til drøftelser efter de her forhandlinger, som altså som sagt indledes i morgen, uanset om der kommer en aftale eller ej, for at se, dels hvad vi kan gøre for at lægge et yderligere pres, hvis ikke der kommer en aftale, dels hvad vi kan gøre for at undgå at komme i sådan en situation igen.
Så uanset at det nok bliver forslaget til vedtagelse fra regeringspartierne med støtte af Enhedslisten, tror jeg, der formentlig bliver vedtaget – det synes jeg det tegner til – synes jeg, at oppositionen skal tage imod den udstrakte hånd, jeg giver her, for jeg synes, at det vil være i alles interesse, at vi bliver enige om de videre skridt.
Jeg skal gerne informere endnu mere tydeligt, end det har været tilfældet tidligere, om, hvad der foregår, også om de forskellige spørgsmål, der har været om, hvorvidt Folketinget osv. er blevet taget med på råd.
Men hr. Thomas Danielsen har faktisk været til møde i ministeriet den 11. december, tror jeg, og blev briefet direkte, ligesom jeg jo også var i Europaudvalget og fik mandat, inden jeg tog til Bruxelles.
Det husker jeg ret tydeligt, for det var kl. 9.00 om morgenen, dagen efter jeg blev udnævnt som minister.
Så det står rimelig frisk i min erindring.
På samme måde har der været rig lejlighed til at diskutere de her ting også i forbindelse med f.eks. det samråd, vi havde om fiskeri og vækstplan.
Summa summarum vil jeg meget gerne diskutere det her nærmere.
Jeg synes ikke, der er nogen grund til, at der går polemik og politiske drillerier i det her.
Så længe det bliver understreget ganske, ganske tydeligt, at sanktionsmuligheden ikke er til stede, at vi ikke er interesseret i at indlede en handelskrig mod Norge, og at vi kan sende det klare signal til folkene i den danske forarbejdningsindustri og fiskemelsindustri, at de kan gå roligt i seng i nat, og at Venstre ikke er i gang med at lukke arbejdspladser der, så vil jeg meget gerne gå videre i drøftelserne.